Nationalbanken tager endnu et skridt mod at svække kronen og sænker renten på indskudsbeviser med 0,25 procentpoint til nu minus 0,75 procent. Det er fjerde gang, at Nationalbanken sænker renten på fire uger.

Dermed bliver det dyrere for pengeinstitutterne at placere penge i Nationalbanken. Nu koster det 75 øre for hver 100 kroner, de har stående i Nationalbanken.

Cheføkonom i Nordea Helge J. Pedersen påpeger, at der strømmer meget kapital til Danmark.

- Den historiske beslutning har været nødvendiggjort af, at rigtig meget kapital er strømmet til Danmark, efter den schweiziske nationalbank i forrige uge valgte at lade francen flyde frit efter at have haft et minimum over for euroen på 1,20 siden september 2011.

- Siden har også danske investorer og virksomheder medvirket til presset, da de i lyset af polemikken om kronekursen har valgt at sikre deres euroaktiver mod en dansk kronestyrkelse, udtaler Helge J. Pedersen i en skriftlig kommentar.